**Ministru kabineta noteikumu projekta "Grozījumi Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ar noteikumu projektu tiek pārskatīti zvērinātu tiesu izpildītāju amata atlīdzības takses apmēri Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm"(turpmāk –noteikumi Nr. 451) ietverto regulējumu saskaņojot ar 2018. gada 12. aprīļa likumu "Grozījumi Tiesu izpildītāju likumā" un likumprojektu "Grozījumi Tiesu izpildītāju likumā" (projekts izsludināts Valsts sekretāru 2018. gada 12. jūlija sanāksmē; VSS-700).Noteikumu projekts stājas spēkā 2018. gada 1. novembrī.  |
|  |  |
| **I. Tiesību akta projekta izstrādes nepieciešamība** |
| 1. | Pamatojums | Tiesu izpildītāju likuma pārejas noteikumu 41. punktā Ministru kabinetam noteikts uzdevums līdz 2018. gada 1. novembrim pārskatīt zvērinātu tiesu izpildītāju amata atlīdzības takses apmērus, ievērojot minētā likuma 80. panta otrajā daļā noteiktās prasības.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2018. gada 12. aprīļa likumu "Grozījumi Tiesu izpildītāju likumā" veikti grozījumi likuma 80. pantā, nostiprinot pamatprincipus zvērinātu tiesu izpildītāju amata atlīdzības apmēru noteikšanai, dodot arī uzdevumu Ministru kabinetam tos ņemt vērā un līdz [2018.](https://likumi.lv/doc.php?id=68295#n2018) gada [1.](https://likumi.lv/doc.php?id=68295#n1) novembrim pārskatīt noteikumos Nr. 451 noteiktos zvērinātu tiesu izpildītāju amata atlīdzības takses apmērus.Tieslietu ministrija sadarbībā ar Latvijas Zvērinātu tiesu izpildītāju padomi ir pārskatījusi šobrīd noteikumos Nr. 451 noteiktos zvērinātu tiesu izpildītāju amata atlīdzības takses apmērus un ar noteikumu projektu paredz tajos veikt grozījumus, kas nodrošinās ar piedzenamā parāda un ieguldītā darba apjomu samērīgu zvērināta tiesu izpildītāja amata atlīdzību. Plānotās izmaiņas paredz:1. samazināt amata atlīdzības fiksēto taksi izpildu lietās par nelielu parādu piedziņu;
2. uz pusi samazināt amata atlīdzības fiksēto taksi gadījumos, kad parādnieks nokārto savas saistībaspaziņojumā par pienākumu izpildīt nolēmumu norādītajā termiņā;
3. uz pusi samazināt amata atlīdzību taksei procentos, ja parāds izpildu lietā tiek segts no naudas līdzekļiem, kas bijuši apķīlāti kā šī prasījuma nodrošinājums (***noteikumu projekta 1.2., 1.3. un 1.4. apakšpunkts***).

Tiesu izpildītāju likuma 80. panta otrajā daļā zvērinātu tiesu izpildītāju amata atlīdzības takses apmēriem izvirzītas šādas prasības:- apmēram jābūt noteiktam atbilstoši ieguldītā darba apjomam;- apmēram jābūt noteiktam samērīgi ar piedzenamā parāda apmēru;- nosakot amata atlīdzības takses apmēru, jāņem vērā zvērināta tiesu izpildītāja amatam normatīvajos aktos noteikto atbildību, neatkarības prasības un no amata izrietošos ierobežojumus.Papildus šiem Tiesu izpildītāju likumā noteiktajiem kritērijiem, pārskatot zvērinātu tiesu izpildītāju amata atlīdzības apmērus, jāņem vērā arī Satversmes tiesas 2013. gada 27. jūnija spriedumā lietā Nr. 2012-22-0103 "Par Civilprocesa likuma 567. panta trešās daļas, ciktāl tā neparedz zvērināta tiesu izpildītāja amata atlīdzības segšanu no valsts budžeta gadījumos, kad piedzinējs ir atbrīvots no sprieduma izpildes izdevumu samaksas, atbilstību Latvijas Republikas Satversmes 107. pantam un Ministru kabineta 2011. gada 30. augusta noteikumu Nr. 670 "Noteikumi par izpildu darbību veikšanai nepieciešamo izdevumu apmēru un to maksāšanas kārtību" 8., 9., 10., 11. un 12. punkta atbilstību Latvijas Republikas Satversmes 64. un 105. pantam" noteikto attiecībā uz šķērssubsīdiju sistēmu. Vērtējot zvērinātu tiesu izpildītāju atlīdzības sistēmu, minētajā spriedumā Satversmes tiesa ir atzinusi, ka Latvijas Republikas Satversmes (turpmāk – Satversme) 107. pants ir attiecināms arī uz tiesu izpildītāju tiesībām saņemt amata atlīdzību, savukārt valstij ir pienākums noteikt tiesu izpildītāju darbības finansēšanas kārtību. Tiesa norādījusi, ka normu, kas paredz, ka tiesu izpildītāju profesionālās darbības (prakses) mērķis nav peļņas gūšana, nevar interpretēt ārpus sociālās realitātes, un minētās normas formulējums neizslēdz to, ka tiesu izpildītājiem ir nepieciešams finansējums prakses uzturēšanai, darbinieku algošanai, tiesas nolēmumu izpildes nodrošināšanai, kā arī līdzekļi savu ikdienas izdevumu segšanai. Turklāt minētajā spriedumā norādīts, ja likumdevējs neparedzētu kārtību, kādā tiesu izpildītāji var gūt tiem nepieciešamos finanšu līdzekļus, zvērinātu tiesu izpildītāju institūta funkcionēšana nebūtu iespējama un tiktu apdraudētas tiesas procesā iesaistīto personu tiesības uz efektīvu tiesas nolēmuma izpildi, tādējādi likumdevējam ir jānosaka kārtība, kādā tiesu izpildītāji var gūt savai ikdienas darbībai nepieciešamos līdzekļus un vienlaikus tiktu nodrošinātas arī Satversmes 107. pantā ietvertās pamattiesības. Līdz ar to Satversmes tiesa ir secinājusi, ka Satversmes 107. pants ir attiecināms arī uz tiesu izpildītāju tiesībām saņemt amata atlīdzību, savukārt valstij ir pienākums noteikt tiesu izpildītāju darbības finansēšanas kārtību.Saskaņā ar Tiesu izpildītāju likuma 137. panta otro daļu savā profesionālajā darbībā zvērināti tiesu izpildītāji ir finansiāli patstāvīgi. Tas nozīmē, ka savu profesionālo darbību, tai skaitā nolēmumu izpildi, zvērinātiem tiesu izpildītājiem jānodrošina no ienākumiem, kas gūti, veicot šo profesionālo darbību. Ievērojot minēto, Satversmes 107. pantā uzliktais pienākums daļā par zvērinātu tiesu izpildītāju tiesībām saņemt valstī noteikto minimālo samaksu nav tieši pārnesams uz valsti, jo valsts nevar pilnībā uzņemties atbildību par personu, kas darbojas brīvā profesijā. Minēto lietā Nr. 2012-22-0103 atzinusi arī Satversmes tiesa, proti, ka lietās, kas noslēdzas ar sekmīgu piedziņu no parādnieka, iekasētā amata atlīdzība nodrošina šķērssubsīdijas tām lietām, kurās tiesu izpildītāji atlīdzību nesaņem. Spriedumu un citu nolēmumu piespiedu izpilde ir zvērinātiem tiesu izpildītājiem deleģēta valsts funkcija. Līdz ar to valsts ir atbildīga, lai nolēmumu izpilde tiktu nodrošināta arī gadījumā, ja ieinteresētās puses nespēj segt izpildu darbību izdevumus un atlīdzību par tām.Tādējādi Ministru kabinetam, lemjot par zvērinātu tiesu izpildītāju amata atlīdzības takses apmēriem, jārēķinās, ka tā rīcības brīvību attiecībā uz amata atlīdzības apmēra noteikšanu ierobežo pienākums nodrošināt, lai ar noteikto atlīdzības apmēru zvērināts tiesu izpildītājs varētu segt visus ar viņa praksi saistītos izdevumus, saņemtā atlīdzība varētu vismaz daļēji kompensēt nesaņemtos ienākumus tajās izpildu lietās, kurās piedzinēji ir atbrīvoti no sprieduma izpildes izdevumu nomaksas un to piedziņa nav iespējama, kā arī, lai tā nodrošinātu zvērinātam tiesu izpildītājam tādu ienākumu līmeni, kāds ir atbilstošs šīs profesijas izglītības un darba pieredzes prasībām un atbildībai.Tā kā zvērināta tiesu izpildītāja darbība netiek finansēta no valsts budžeta, zvērinātam tiesu izpildītājam no savas profesionālās darbības, ko pamatā veido nolēmumu izpilde, regulāri jāgūst tādi ieņēmumi, lai nodrošinātu pastāvīgu savas prakses darbību, proti:- segtu izdevumus, kas saistīti ar darbinieku algošanu, (zvērināta tiesu izpildītāja palīga, sekretāra un grāmatveža alga un nodokļi);- segtu biroja uzturēšanas izdevumus (biroja noma, maksa par komunālajiem pakalpojumiem, biroja apsardzes izmaksas u.c.); - segtu izdevumus, kas saistīti ar profesionālo darbību (profesionālās darbības apdrošināšana, maksājumi Latvijas Zvērinātu tiesu izpildītāju kolēģijai, apmācību maksa u.c.); - segtu citus izdevumus, kas nepieciešami zvērināta tiesu izpildītāja amata darbību veikšanai un kas nereti avansējami no zvērināta tiesu izpildītāja paša līdzekļiem (pasta, vērtētāju u.c. pakalpojumi, ceļa izdevumi, maksājumi par publikācijām oficiālajā izdevumā "Latvijas Vēstnesis" u.c.);- kā arī nodrošinātu sev amatam atbilstošu atalgojumu.Šie izdevumi, atkarībā no zvērināta tiesu izpildītāja prakses vietas atrašanās un darbinieku skaita, ik mēnesi vidēji veido 6600 līdz 13 000 *euro*.Ņemot vērā minēto, kā arī sabiedrībā izskanējušo kritiku, ka sprieduma izpildes izdevumi ir pārlieku lieli izpildu lietās par neliela apmēra parādu piedziņu, kā arī gadījumos, kad parādnieks sedzis parādu nekavējoties pēc zvērināta tiesu izpildītāja pirmā paziņojuma saņemšanas, ar noteikumu projektu tiek paredzēts samazināt noteikumu Nr. 451 3. punktā noteiktās fiksētas amata atlīdzības takses apmērus izpildu lietās par nelielu parādu piedziņu, detalizētāk diferencējot piedzenamās summas un tai piemērojamās fiksētās takses apmēru.Vienlaikus ar noteikumu projektu tiek paredzēts noteikumos Nr. 451 noteiktajai fiksētajai amata atlīdzībai piemērot koeficientu 0,5, ja parādnieks pilnībā nokārto savas saistības zvērināta tiesu izpildītāja paziņojumā par pienākumu izpildīt nolēmumu norādītajā termiņā, atbilstoši Civilprocesa likuma prasībām ieskaitot zvērināta tiesu izpildītāja depozīta kontā visu parāda summu un sprieduma izpildes izdevumus. Atbilstoši noteikumu projektam koeficients piemērojams gadījumā, ja visa no parādnieka pienākošā summa zvērināta tiesu izpildītāja paziņojumā noteiktajā termiņā ir faktiski saņemta zvērināta tiesu izpildītāja depozīta kontā. Kā arī tiek paredzēts samazināt atlīdzību, kas tiek noteikta procentos no atgūtās summas gadījumos, kad parāds izpildu lietā tiek segts no naudas līdzekļiem, kas bijuši apķīlāti kā šī prasījuma nodrošinājums, noteikumu Nr. 451 5. punktā noteiktajai atlīdzībai piemērojot koeficientu 0,5. Atbilstoši noteikumu projektam koeficients piemērojams tikai tai atlīdzības daļai, kas tiek aprēķināta no parāda summas, kas atgūta no naudas līdzekļiem, kas bijuši apķīlāti kā prasības nodrošinājums. Ja tikai daļa parāda segta no līdzekļiem, kas bijuši apķīlāti kā prasības nodrošinājums, un pārējā parāda atgūšanai vēršama piedziņa, par šādā kārtībā atgūtā parāda daļu atlīdzība aprēķināma pilnā apmērā saskaņā ar noteikumu Nr. 451 5. punktu.Ieviešot minētās izmaiņas, būtiski samazināsies amata atlīdzība tajās izpildu lietās, kurās piedzenamā summa ir neliela, kā arī izpildu lietās, kurās parādnieks pēc izpildu lietas ievešanas nekavējoties sedz visas savas parādsaistības. Kā arī tiek nodrošināta zvērināta tiesu izpildītāja amata atlīdzības apmēra samazināšana gadījumos, kad nolēmuma izpilde prasījusi salīdzinoši mazāku darba ieguldījumu. Saskaņā ar Izpildu lietu reģistra datiem 75,4 % jeb 91 103 lietas no visām 2017. gadā zvērinātu tiesu izpildītāju lietvedībā reģistrētajām izpildu lietām par parādu piedziņu bija izpildu lietas, kurās parāda summa nepārsniedza 500 *euro*. 8,7 % jeb 10 414 lietās parāda summa bija robežās no 500 līdz 1000 *euro*; 10,9 % jeb 13 157 lietās parāda summa bija no 1000 līdz 5000 *euro*, bet virs 5000 *euro* parāda summa bija tikai 5,1 % jeb 6101 lietā. Dati par 2018. gadā reģistrētajām piedziņas lietām ir gandrīz identiski: 75,4 % jeb 35 028 lietās parāda summa bija mazāka par 500 *euro*, 8,8 % jeb 4091 lietā parāda summa bija robežās no 500 līdz 1000 *euro*, 11,2 % jeb 5201 lietā parāda summa bija no 1000 līdz 5000 *euro*, bet virs 5000 *euro* parāda summa bija 4,6 % jeb 2149 lietās. Tādējādi ar noteikumu projektu plānotās izmaiņas zvērinātu tiesu izpildītāju amata atlīdzības taksēs nodrošinās sprieduma izpildes izdevumu samazinājumu absolūtā vairākumā izpildu lietu par parādu piedziņu un skars visplašāko parādnieku loku.Lai veicinātu parāda labprātīgu nomaksu, ar noteikumu projektu izpildu lietās par piedziņu tiek paredzēta **augstāka** amata atlīdzība gadījumos, kad parādnieks parādu nav sedzis gada laikā no izpildu lietas ievešanas dienas. (***noteikumu projekta 1.3. apakšpunkts***). Skatot minēto grozījumu kopsakarā ar noteikumu projekta 1.3. apakšpunktā ietvertajā 3.1 pantā paredzēto (fiksētas amata atlīdzības takses samazinoša koeficienta noteikšana tiem gadījumiem, kad parādnieks bez kavēšanās sedz parādu un sprieduma izpildes izdevumus Civilprocesa likuma 555. pantā noteiktā paziņojumā dotajā termiņā), ar noteikumu projektu tiek ieviesta parādnieku motivējoša sistēma parādniekam neatlikt savu saistību izpildi un neizvairīties no ar tiesas spriedumu vai likumu tam noteikto pienākumu izpildes. Jo ātrāk tiek veikta parāda nomaksa, jo mazāki sprieduma izpildes izdevumi. Noteikumu Nr. 451 3. punktā paredzētās amata atlīdzības takses ir konstanti lielumi, kas diferencēti atbilstoši Tiesu izpildītāju likuma 80. panta otrajā daļā noteiktajam samērības ar piedzenamā parāda apmēru principam. Lai nodrošinātu, ka šīs takses atbilst arī otram minētajā Tiesu izpildītāju likuma normā likumdevēja noteiktajam kritērijam – atlīdzības apmēra atbilstība ieguldītā darba apjomam – fiksētajām amata atlīdzības taksēm piemērojami koeficienti: samazinošs, ja parādnieks parādu un sprieduma izpildes izdevumus samaksā paziņojumā par pienākumu izpildīt nolēmumu noteiktajā termiņā, un palielinošs, ja parādnieka saistības nav nokārtotas gada laikā no izpildu lietas ievešanas dienas. Starpposmā starp abiem minētajiem termiņiem piemērojama fiksētā takse noteikumu Nr. 451 3. punktā norādītajā apmērā. Tādējādi ar minēto grozījumu zvērināta tiesu izpildītāja amata atlīdzības apmērs tiek pielāgots ieguldāmajam darba apjomam. Jo ātrāk parāds tiek segts, jo mazāk laika un darba jāiegulda konkrētās izpildu lietas apstrādē, jo mazāka atlīdzības takse, un otrādi.Tā, piemēram, ja izpildu lietā piedzenams parāds 10 *euro* apmērā un parādnieks parādu un sprieduma izpildes izdevumus samaksā zvērināta tiesu izpildītāja paziņojumā par pienākumu izpildīt nolēmumu noteiktajā termiņā, fiksētā amata atlīdzība sedzama 7,50 *euro* apmērā (samazināts atlīdzības apmērs, piemērojot koeficientu 0,5). Ja parāds un sprieduma izpildes izdevumi tiek segti gada laikā no izpildu lietas ievešanas dienas, fiksētā amata atlīdzība ir 15 *euro*, bet, ja parāds nav segts ilgāk kā gada laikā, amata atlīdzība maksājama 22,50 *euro* apmērā (palielināts atlīdzības apmērs, piemērojot koeficientu 1,5). Turklāt minētā atlīdzība joprojām būs mazāka, nekā tā ir saskaņā ar spēkā esošo noteikumu Nr. 451 3.1. apakšpunktu (šobrīd fiksētā amata atlīdzība par 10 *euro* piedziņu ir 35,57 *euro* neatkarīgi no tā, kurā brīdī parāds tiek segts). Līdzīgi ir arī ar citām fiksētajām taksēm, piemēram, sedzot 100 *euro* parādu divus gadus pēc izpildu lietas ievešanas, fiksētā amata atlīdzības takse ar koeficientu 1,5 būs 52,50 *euro*, bet spēkā esošās takses apmērs noteikts 56,91 *euro* apmērā neatkarīgi no parāda samaksas dienas. Tādējādi, neskatoties uz koeficientu, fiksētā amata atlīdzības takse lietās par nelielu parādu piedziņu joprojām būs mazāka nekā spēkā esošās fiksētās takses apmērs.Turklāt koeficientu ieviešana fiksētās amata atlīdzības daļai mazinās risku izjaukt gūto un negūto ieņēmumu līdzsvaru, tādējādi sekmējot Satversmes tiesas spriedumā lietā Nr. 2012-22-0103 minēto šķērssubsīdiju sistēmas saglabāšanu. Tā kā fiksētās amata atlīdzības takses ar noteikumu projektu tiek būtiski samazinātas arī tiem gadījumiem, kad parādnieks parādu nemaksā un to nav iespējams ātri piedzīt, koeficienta 1,5 piemērošana kompensēs zvērināta tiesu izpildītāja izdevumus, kas saistīti ar šādas lietas ilglaicīgu apstrādi.Vienlaikus ar noteikumu projektu tiek noapaļoti noteikumos Nr. 451 noteiktie amata atlīdzības apmēri, veicinot to pārskatāmību un atvieglojot atlīdzības aprēķināšanu (***noteikumu projekta 1.1., 1.5. un 1.9. apakšpunkts***). Esošie atlīdzības apmēri attiecīgi samazināti vai palielināti līdz secīgi tuvākajam veselajam skaitlim, kas izteikts desmitos (atlīdzības apmērs 36,99 *euro* noapaļots attiecīgi uz 40,00 *euro*, 66,73 *euro* uz 70,00 *euro*, 133,32 *euro* uz 130,00 *euro*, 266,65 *euro* uz 270,00 *euro*, 284,57 *euro* uz 280,00 *euro*) vai veselam skaitlim (atlīdzības apmērs 2,85 *euro* noapaļots uz 3,00 *euro*). Vienlaikus ar noteikumu projektu pārskatīta noteikumu Nr. 451 8.2. apakšpunktā noteiktā amata atlīdzība par zvērināta tiesu izpildītāja veikto fakta fiksēšanu (***noteikumu projekta 1.6. apakšpunkts***). Fakta fiksēšana ir Tiesu izpildītāju likuma 74. panta pirmās daļas 2. punktā noteikta amata darbība, ko zvērināts tiesu izpildītājs veic pēc ieinteresētās personas lūguma. Atbilstoši zvērinātu tiesu izpildītāju praksē novērotajam pašlaik zvērināti tiesu izpildītāji salīdzinoši maz sniedz šo pakalpojumu, jo laika un darba patēriņš ir lielāks nekā atlīdzība, kas par šo darbību paredzēta. Katra fakta fiksēšana sastāv no vairākām darbībām:1. ieinteresētās personas iesnieguma izskatīšana, kas ietver fiksējamā fakta un tā mērķa tiesiskuma izvērtēšanu (Latvijas Zvērinātu tiesu izpildītāju padomes 2013. gada 8. novembra metodisko norādījumu "Noteikumi par faktu fiksēšanu" 2. un 5. punkts), klienta konsultēšana par viņa mērķa sasniegšanai efektīvāko risinājumu un iespējamiem alternatīviem risinājumiem (minēto metodisko norādījumu 6. punkts), kā arī lietas reģistrēšana (minēto metodisko norādījumu 3. punkts);2. ceļš uz fakta fiksēšanas vietu (izņemot gadījumus, kad faktu iespējams fiksēt zvērināta tiesu izpildītāja prakses vietā);3. fakta fiksēšana;4. akta sagatavošana un izsniegšana (minēto metodisko norādījumu III un IV sadaļa).Visu fakta fiksēšanas ietvaros veicamo darbību (izņemot nokļūšanu fakta fiksēšanas vietā) īstenošanai nepieciešama juridiskā izglītība un praktiskās iemaņas. Turklāt saskaņā ar Tiesu izpildītāju likumu faktu fiksēšana ir amata darbība, ko zvērināts tiesu izpildītājs drīkst veikt tikai personiski un to nav atļauts deleģēt zvērināta tiesu izpildītāja palīgam vai zvērināta tiesu izpildītāja palīga kandidātam. Laiks, kas nepieciešams iepriekš uzskaitīto darbību veikšanai, atkarīgs no fiksējamā fakta. Piemēram, interneta vietnē redzamās informācijas fiksēšana, ko iespējams veikt zvērināta tiesu izpildītāja prakses vietā, reti kad aizņem vairāk par stundu, savukārt sapulces norises vai preču piegādes fakta fiksēšana var ilgt visu dienu, un tas nozīmē, ka zvērinātam tiesu izpildītājam ir jāveic fiksēšanas darbības stundām ilgi. Arī akta sagatavošanas laiks atkarīgs no fiksētā fakta ilguma un sarežģītības. Atzīstams, ka nav samērīgi par jebkuru fakta fiksēšanu (kā īsu, tā ilgstošu) noteikt vienādu amata atlīdzības taksi vai taksi, kuras apmērs atšķiras nebūtiski. Saskaņā ar noteikumu Nr. 451 8.2. apakšpunkta spēkā esošo redakciju atlīdzība par stundas darbu ir 66,73 *euro*, bet par sešu stundu darbu – 133,46 *euro*. Tātad par darbu, kas veikts sešas reizes ilgāk, atlīdzība ir tikai divas reizes lielāka. Par darbu, kas mērāms stundās, koeficientu piemērošana nav visatbilstošākais līdzeklis. Ar noteikumu projektu par fakta fiksēšanu noteikta atlīdzības pamatlikme 70,00 *euro* apmērā, kas ir atlīdzības apmērs pēc noapaļošanas (***noteikumu projekta 1.1. apakšpunkts***), un par katru nākamo stundu, kas veltīta fakta fiksēšanai, maksājami papildu 50 *euro*, kas vērtējama kā atbilstošs atlīdzības apmērs, ņemot vērā zvērināta tiesu izpildītāja amatam izvirzītās izglītības, pieredzes, atbildības un tās civiltiesiskās apdrošināšanas prasības. Tādējādi, jo ilgāks laiks veltāms fakta fiksēšanai un nepieciešams akta sagatavošanai, jo lielāka atlīdzība. Savukārt, ja fakta fiksēšana iekļaujas vienā stundā, maksājama tikai atlīdzība pamata likmes apmērā. Atlīdzību par fakta fiksēšanu apmaksā persona, kas konkrētās darbības veikšanu pieprasījusi kā atsevišķu zvērināta tiesu izpildītāja piedāvātu pakalpojumu. Šī atlīdzība neietilpst sprieduma izpildes izdevumos, kas saskaņā ar Civilprocesa likuma 568. panta pirmo daļu ieturami no parādnieka. Turklāt minēto zvērināta tiesu izpildītāja pakalpojumu izmantošanu neviens normatīvais akts neparedz kā personas obligātu pienākumu, proti, šo zvērināta tiesu izpildītāja pakalpojumu izmantošana ir katras personas brīva izvēlē. Katra persona var brīvi izvērtēt, vai lūgt šāda pakalpojuma veikšanu, ņemot vērā paredzamo fakta fiksēšanas vietas attālumu un fiksējamā fakta norises ilgumu. Tādēļ atzīstams, ka ar noteikumu projektu paredzētās izmaiņas amata atlīdzības apmērā nevar aizskart kādu ieinteresēto personu tiesības uz tām obligāti nepieciešamu vai pienākošos pakalpojumu pieejamību. Papildu minētajam ar noteikumu projektu tiek precizēts noteikumu Nr. 451 8.4. apakšpunkts (***noteikumu projekta 1.8. apakšpunkts***), tajā noteikto amata atlīdzību attiecinot arī uz gadījumiem, kad zvērināts tiesu izpildītājs rīko izsoli mantas dalīšanas nolūkā. Praksē zvērinātu tiesu izpildītāju lietvedībā izpildei tiek nodoti arī tiesu nolēmumi par kopīpašuma izbeigšanu, pārdodot kopīpašumā esošo lietu izsolē un sadalot iegūtos līdzekļus. Par šādas izsoles rīkošanu noteikumi Nr. 451 šobrīd neparedz taksi.Ievērojot Tiesu izpildītāju likuma pārejas noteikumu 41. punktā Ministru kabinetam dotā uzdevuma izpildes termiņu, kā arī, lai nodrošinātu iespēju sagatavoties jaunā tiesiskā regulējuma piemērošanai, noteikumu projekta spēkā stāšanās noteikta ar 2018. gada 1. novembri (***noteikumu projekta 2. punkts***). Savukārt lai nodrošinātu pāreju no iepriekšējā tiesiskā regulējuma uz noteikumu projektā paredzēto tiesisko regulējumu, noteikumu projekts paredz īpašu kārtību zvērināta tiesu izpildītāja amata atlīdzības apmēra noteikšanai izpildu lietās, kuras ievestas līdz noteikumu projekta spēkā stāšanās brīdim. Nav pieļaujams, ka jaunās amata atlīdzības takses attiecina uz tām izpildu lietām, kuras zvērināti tiesu izpildītāji ieveduši pirms jaunā regulējuma spēkā stāšanās, tai skaitā lietām, kurās amata atlīdzība jau iemaksāta vai ieturēta. Ņemot vērā minēto, ar noteikumu projektu paredzēts noteikt, ka izpildu lietās, kas ievestas līdz 2018. gada 31. oktobrim, piemēro noteikumus Nr. 451 redakcijā, kas bija spēkā līdz 2018. gada 31. oktobrim (***noteikumu projekta 1.10. apakšpunkts***). Savukārt izpildot Ministru kabineta 2017. gada 7. novembra sēdes protokola Nr. 55 39. § 2.3. apakšpunktu, kas paredz Tieslietu ministrijai izstrādāt grozījumus Tiesu izpildītāju likumā un līdz 2018. gada 1. decembrim izstrādāt un noteiktā kārtībā iesniegt izskatīšanai Ministru kabinetā grozījumus noteikumos Nr. 451 attiecībā uz mantojamās kustamās nereģistrējamās mantas saraksta sastādīšanu, ar noteikumu projektu noteikumos Nr. 451 tiek noteikta amata atlīdzība par mantojuma masas sastāvā norādītas nereģistrējamas kustamas mantas saraksta sastādīšanu mantojuma lietā (***noteikumu projekta 1.7. apakšpunkts***). Saistītie grozījumi Tiesu izpildītāju likumā ietverti likumprojektā "Grozījumi Tiesu izpildītāju likumā", kas 2018. gada 12. jūlijā izsludināts Valsts sekretāru sanāksmē (VSS-700). Pamata amata atlīdzība par šādu amata darbību noteikta analoģiska tai, kāda noteikumu Nr. 451 8.3. apakšpunktā noteikta par mantojuma inventāra saraksta sastādīšanu mantojuma lietā, vienlaikus paredzot diferencētu atlīdzības apmēru atkarībā no mantojuma inventāra sarakstā norādīto šādu lietu skaita. Minētais pamatojams ar nepieciešamību noteikt atlīdzību, kas būtu samērīga ieguldāmajam darba apjomam. Jo konkrētā amata darbība saistīta ar nepieciešamību pārliecināties par mantojuma masas sastāvā norādīto lietu faktisku esamību dabā, kas paredzams vairumā gadījumā prasīs veikt amata darbības ārpus zvērināta tiesu izpildītāja biroja telpām. Normas spēkā stāšanās noteikta 2019. gada 1. janvārī, spēkā stāšanos saskaņojot ar Tiesu izpildītāju likuma grozījumu par jaunas amata darbības - mantojuma masas sastāvā norādītas nereģistrējamas kustamas mantas saraksta sastādīšana - noteikšanu zvērinātiem tiesu izpildītājiem plānoto spēkā stāšanos (***noteikumu projekta 1.10. apakšpunkts***).  |
| 3.   | Projekta izstrādē iesaistītās institūcijas un publiskas personas kapitālsabiedrības | Atbilstoši Tiesu izpildītāju likuma 80. panta pirmajai daļai noteikumu projekts saskaņots ar Latvijas Zvērinātu tiesu izpildītāju padomi. |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits – 101.Tāpat noteikumu projekts attiecas uz izpildu lietu dalībniekiem, kā arī citām personām, pēc kuru lūguma zvērināts tiesu izpildītājs veic tam likumā noteiktās amata darbības. Šādu personu skaitlisko apmēru nav iespējams noteikt.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā ietvertais tiesiskais regulējums maina zvērināta tiesu izpildītāja amata atlīdzības apmērus, līdz ar to nākotnē ietekmē sprieduma izpildes izdevumu kopējo apmēru izpildu lietās. Minēto izdevumu segšana saskaņā ar Civilprocesa likumā ietverto regulējumu gulstas uz izpildu lietu dalībniekiem. Tāpat noteikumu projekts groza šobrīd ar noteikumiem Nr. 451 nostiprinātos amata atlīdzības apmērus arī par citām, ar tiesas un institūciju nolēmumu izpildi nesaistītām zvērināta tiesu izpildītāja amata darbībām. Tādējādi noteikumu projekts netieši finansiāli ietekmē personas, kuras nākotnē nonāks piedzinēja vai parādnieka statusā, kā arī personas, pēc kuru lūguma zvērināts tiesu izpildītājs veic tam likumā noteiktās amata darbības, kā arī zvērinātus tiesu izpildītājus. Precīzu finansiālo ietekmi uz minētajām sabiedrības mērķgrupām nav iespējams prognozēt. Sprieduma izpildes izdevumu apmērs katrā izpildu lietā ir atšķirīgs, kā arī nav iespējams noteikt nākotnē paredzamo katra zvērināta tiesu izpildītāja lietvedībā esošo lietu skaitu.Ar noteikumu projektu tiek pārskatīti zvērināta tiesu izpildītāja amata atlīdzības apmēri, samazinot noteikumu Nr. 451 3. punktā noteiktās fiksētas amata atlīdzības takses apmērus izpildu lietās par nelielu parādu piedziņu, detalizētāk diferencējot piedzenamās summas un tai piemērojamās fiksētās takses apmēru, kā arī noteikta samazināta amata atlīdzība tajās izpildu lietās, kurās piedzenamā summa ir neliela, kā arī izpildu lietās, kurās parādnieks pēc izpildu lietas ievešanas nekavējoties sedz visas savas parādsaistības. Kā arī tiek nodrošināta zvērināta tiesu izpildītāja amata atlīdzības apmēra samazināšana gadījumos, kad nolēmuma izpilde prasījusi salīdzinoši mazāku darba ieguldījumu. Ieviešot noteikumu projektā ietvertās izmaiņas attiecībā uz fiksētās amata atlīdzības daļas aprēķināšanu, būtiski samazināsies amata atlīdzība tajās izpildu lietās, kurās piedzenamā summa ir neliela, kā arī izpildu lietās, kurās parādnieks pēc izpildu lietvedības uzsākšanas nekavējoties sedz visas savas parādsaistības. Kā arī tiek nodrošināta zvērināta tiesu izpildītāja amata atlīdzības apmēra samazināšana gadījumos, kad nolēmuma izpilde prasījusi salīdzinoši mazāku darba ieguldījumu. Tā, piemēram, ieviešot ar noteikumu projektu paredzētās izmaiņas, izpildu lietā par 10 *euro* parāda piedziņu zvērināta tiesu izpildītāja amata atlīdzība samazināsies no 37,07 *euro* līdz 16,50 *euro* (jeb par 55,5 % mazāka), bet gadījumā, ja parādnieks parādu sedz zvērināta tiesu izpildītāja paziņojumā par pienākumu izpildīt nolēmumu noteiktajā termiņā – līdz 9,00 *euro* (jeb par 75,7 % mazāka). Izpildu lietā par 75 *euro* parāda piedziņu zvērināta tiesu izpildītāja amata atlīdzība samazināsies no 68,16 *euro* līdz 46,25 *euro* (jeb par 32 % mazāka), bet gadījumā, ja parādnieks parādu sedz zvērināta tiesu izpildītāja paziņojumā par pienākumu izpildīt nolēmumu noteiktajā termiņā – līdz 28,75 *euro* (jeb par 57,8 % mazāka). Bet izpildu lietā par 300 *euro* parāda piedziņu zvērināta tiesu izpildītāja amata atlīdzība samazināsies no 130,37 *euro* līdz 95,00 *euro* (jeb par 27 % mazāka), bet gadījumā, ja parādnieks parādu sedz zvērināta tiesu izpildītāja paziņojumā par pienākumu izpildīt nolēmumu noteiktajā termiņā – līdz 70,00 *euro* (jeb par 46,3 % mazāka).Vienlaikus tiek noapaļoti noteikumos Nr. 451 noteiktie amata atlīdzības apmēri, tos attiecīgi samazinot vai palielinot līdz tuvākajam veselajam skaitlim, kas izteikts desmitos, vai veselam skaitlim. Tādējādi veicinot atlīdzības apmēru pārskatāmību un atvieglojot atlīdzības aprēķināšanu. Sakarā ar citos normatīvajos aktos zvērinātiem tiesu izpildītājiem plānotu jaunu funkciju - mantojuma masas sastāvā norādītas nereģistrējamas kustamas mantas saraksta sastādīšana - par kuru izpildi amata atlīdzība nav paredzēta noteikumos Nr. 451, ar noteikumu projektu par šādu amata darbību izpildi attiecīgi tiek noteikta jauna amata atlīdzības takse. Ar noteikumu projektu tiek noteikts, ka par šādu amata darbību maksājama atlīdzība atbilstoši mantojuma masas sastāvā norādīto šādu priekšmetu skaitam:- līdz 10 priekšmetiem – 70,00 *euro*;- no 11 līdz 50 priekšmetiem – 130,00 *euro*;- vairāk par 50 priekšmetiem – 270,00 *euro*.Atbilstoši Informatīvajā ziņojumā "Par nepieciešamību precizēt tiesisko regulējumu ēnu ekonomikas ierobežošanai"[[1]](#footnote-1) secinātajam un Ēnu ekonomikas apkarošanas padomes apstiprinātajā Valsts iestāžu darba plānā ēnu ekonomikas ierobežošanai 2016.-2020. gadam noteiktajam nereģistrējamas kustamas mantas saraksta sastādīšana būs jāveic tikai gadījumos, ja mantojuma masas sastāvā norādītās mantojuma atstājējam piederējušās nereģistrējamās kustamās mantas kopējā vērtība ir vienāda ar 15 000 *euro* vai to pārsniedz.Tāpat ar noteikumu projektu pārskatīta noteikumos Nr. 451 noteiktā amata atlīdzība par zvērināta tiesu izpildītāja veiktu fakta fiksēšanu, tās atlīdzības apmēra pamatlikmi nosakot 70,00 *euro* apmērā, vienlaikus nosakot, ka par katru nākamo stundu, kas veltīta fakta fiksēšanai, papildus maksājami 50 *euro.* |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
|

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2018. gads | Turpmākie trīs gadi (*euro*) |
| 2019. | 2020. | 2021. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Noteikumu projekts šo jomu neskar. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Noteikumu projekts šo jomu neskar. |
| 8. Cita informācija | Noteikumu projekts valsts budžetu neietekmē, jo saskaņā ar izpildes procesu regulējošiem normatīvajiem aktiem piedzinējs ir atbrīvots no sprieduma izpildes izdevumu, tai skaitā zvērināta tiesu izpildītāja amata atlīdzības takses apmērā, samaksas, ja piedziņa izdarāma valsts ienākumos. Noteikumu projektā paredzētās izmaiņas attiecībā uz zvērināta tiesu izpildītāja amata atlīdzības apmēriem var radīt finansiālu ietekmi uz pašvaldību budžetiem. Taču, ņemot vērā apstākli, ka izpildes procesa iniciēšana nav pašvaldību pamata funkcija, kuras īstenošanai tiek plānots budžets, nav iespējams sniegt detalizētu finansiālās ietekmes aprēķinu. Turklāt sprieduma izpildes izdevumu apmērs, tai skaitā zvērināta tiesu izpildītāja amata atlīdzības daļā, izpildu lietās ir atšķirīgs.  |

 |
| **IV. Tiesību akta projekta ietekme uz spēkā esošo tiesību normu sistēmu** |
| 1.  | Saistītie tiesību aktu projekti | Noteikumu projektā ietvertais grozījums, kas paredz noteikt zvērināta tiesu izpildītāja amata atlīdzības apmēru par mantojuma masas sastāvā norādītas nereģistrējamas kustamas mantas saraksta sastādīšanu mantojuma lietā (***noteikumu projekta 1.7. apakšpunkts***) saistīts ar likumprojektā "Grozījumi Tiesu izpildītāju likumā", kas 2018. gada 12. jūlijā izsludināts Valsts sekretāru sanāksmē (VSS-700) ietvertiem grozījumiem.  |
| 2.  | Atbildīgā institūcija | Tieslietu ministrija. |
| 3.  | Cita informācija | Nav. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |
|  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu  | Noteikumu projekts ar Latvijas Zvērinātu tiesu izpildītāju padomi saskaņots noteikumu projekta izstrādes laikā.Lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas un Ministru kabineta tīmekļvietnē. |
| 2. | Sabiedrības līdzdalība projekta izstrādē  | Noteikumu projekts izstrādāts, to saskaņojot ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija. Lai informētu sabiedrību par noteikumu projektu un dotu iespēju izteikt viedokli līdz 10.08.2018., noteikumu projekts 20.07.2018. ievietots Tieslietu ministrijas tīmekļvietnē: <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabineta-8>. Papildus paziņojums ievietots tīmekļvietnē www.mk.gov.lv sadaļā "Ministru kabineta diskusiju dokumenti". |
| 3. | Sabiedrības līdzdalības rezultāti  | Latvijas Zvērinātu tiesu izpildītāju padome saskaņo noteikumu projektā ietverto regulējumu.2018. gada 7. septembrī Tieslietu ministrijā saņemts Latvijas Darba devēju konfederācijas eksperta P. Leiškalna viedoklis par noteikumu projektu. Viedoklī pausts uzskats, ka projekts pēc būtības nerisina 2018. gada 12. aprīļa likuma "Grozījumi Tiesu izpildītāju likumā" izskatīšanas gaitā aktualizēto jautājumu par tiesu izpildītāja amata atlīdzības samērīgumu, tā kā netiek pārskatīta amata atlīdzība, kas rēķināma procentos no atgūtās summas. Pausts viedoklis, ka papildu atlīdzības procentos piemērošana neatbilst Civilprocesa likuma burtam un garam, parādniekam nevar likt apmaksāt nesamērīgi lielu izdevumu daļu par tiesu izpildītāju darbībām lietās, kurās piedzinējs tiek atbrīvots no sprieduma izpildes izdevumu samaksas vai arī par darbībām lietās, kurās sprieduma izpilde nav bijusi sekmīga (šķērssubsīdiju modelis). Tāpat pausts viedoklis, ka nav normāli un samērīgi, ka atkarībā no amatpersonas statusa attiecībā uz pievienotās vērtības nodokļa maksājumiem, parādniekam papildus normatīvi noteiktai amata atlīdzībai vai nu ir, vai nav jāmaksā pievienotās vērtības nodoklis. Pausts viedoklis, ka būtu jāizvērtē, vai gadījumos, kad privātpersona ir parādā valstij nelielas summas (piemēram, maksājums par dokumentu nosūtīšanu civilprocesā iesaistītām personām, neliela apmēra naudas sodi u.c.) tās vispār ir piedzenamas ar tiesu izpildītāja starpniecību. Vienlaikus pausts viedoklis, ka noteikumu projekta 1.3. apakšpunktā ietvertie grozījumi nenodrošina samērīgu tiesu izpildītāja amata atlīdzību. Ja parāda samaksa nav veikta no parādnieka neatkarīgu iemelsu dēļ, nav samērīgi piemērot atlīdzības taksi procentos no atgūtās summas. Kā arī nav attaisnojami paredzēt augstāku atlīdzības likmi ilgstošas izpildes gadījumā. Lai pārrunātu saņemto viedokli, Tieslietu ministrijā 2018. gada 8. oktobrī organizēta diskusija, kurā piedalījās Latvijas Darba devēju konfederācijas eksperti P. Leiškalns un I. Olafsone un Latvijas Zvērinātu tiesu izpildītāju padomes pārstāvji.Latvijas Darba devēju konfederācijas eksperta P. Leiškalna viedoklī paustās iebildes nav ņemtas vērā. Takse procentos no atgūtās summas ir viena no zvērināta tiesu izpildītāja amata atlīdzības taksēm, kas veido kopējo amata atlīdzību izpildu lietās par parādu piedziņu. Tādējādi nav pamatots uzskats, ka takse procentos ir Civilprocesa likumam neatbilstoša. Prasība, kas paredz ikvienam zvērinātam tiesu izpildītājam, kurš reģistrēts kā ar pievienotās vērtības nodokli apliekamā persona, amata atlīdzību aplikt ar pievienotās vērtības nodokli, noteikta Tiesu izpildītāju likuma 79. pantā, kā arī izriet no nodokļu administrēšanas jautājumu regulējošiem normatīvajiem aktiem. Satversmes tiesas lietā Nr. 2012-22-0103 "Par Civilprocesa likuma 567. panta trešās daļas, ciktāl tā neparedz zvērināta tiesu izpildītāja amata atlīdzības segšanu no valsts budžeta gadījumos, kad piedzinējs ir atbrīvots no sprieduma izpildes izdevumu samaksas, atbilstību Latvijas Republikas Satversmes 107. pantam un Ministru kabineta 2011. gada 30. augusta noteikumu Nr. 670 "Noteikumi par izpildu darbību veikšanai nepieciešamo izdevumu apmēru un to maksāšanas kārtību" 8., 9., 10., 11. un 12. punkta atbilstību Latvijas Republikas Satversmes 64. un 105. pantam" 2013. gada 27. jūnijā pieņemtajā spriedumā secināts, ka zvērinātu tiesu izpildītāju tiesības saņemt atlīdzību nav tieši pārnesamas uz valsti, jo valsts nevar pilnībā uzņemties atbildību par personu, kas darbojas brīvā profesijā, proti, ka lietās, kas noslēdzas ar sekmīgu piedziņu no parādnieka, iekasētā amata atlīdzība nodrošina šķērssubsīdijas tām lietām, kurās tiesu izpildītāji atlīdzību nesaņem. Šādu lietu īpatsvaru lielā mērā veido izpildu lietas, kurās saskaņā ar Civilprocesa likuma 567. panta otro daļu piedzinēji ir atbrīvoti no jebkādu sprieduma izpildes izdevumu segšanas. Gan minētie jautājumi, gan ierosinājums noteikt, ka neliela apmēra parādi valstij nebūtu piedzenami piespiedu kārtā, pēc būtības nav risināmi noteikumu Nr. 451 ietvaros. Savukārt attiecībā uz kritiku, vai noteikumu projekts sasniedz 2018. gada 12. aprīļa likuma "Grozījumi Tiesu izpildītāju likumā" mērķi, viedokļa autoram skaidrots, ka atbilstoši statistikas datiem absolūtais vairākums lietu (75,4 %) no visām 2017. gadā zvērinātu tiesu izpildītāju lietvedībā reģistrētajām izpildu lietām par parādu piedziņu bija izpildu lietas, kurās parāda summa nepārsniedza 500 *euro*. Ar noteikumu projektu tieši neliela apmēra parāda piedziņai samazināta amata atlīdzība, tādējādi paredzot labvēlīgāku regulējumu absolūti lielākajai piedzinēju grupai. Turklāt ar noteikumu projektu paredzēts parādnieku labvēlīgi motivējošs regulējums – uz pusi samazināta amata atlīdzības daļa, kas rēķināma procentos no atgūtās summas - savlaicīga parāda nomaksas gadījumā. Papildus norādāms, ka zvērināti tiesu izpildītāji veic piespiedu nolēmumu izpildi. To paredz gan Tiesu izpildītāju likums, gan Civilprocesa likums. Termiņu labprātīgai nolēmuma izpildei dod tā institūcija vai amatpersona, kas maksājumu personai noteikusi. Piemēram, saskaņā ar Civilprocesa likuma 204.1 pantu termiņu sprieduma labprātīgai izpildei nosaka tiesa. Zvērināts tiesu izpildītājs saskaņā ar Civilprocesa likuma 555. pantu paziņo par piespiedu izpildes uzsākšanu, nevis atgādina par parāda labprātīgu samaksu. Ja parādnieks ir izpildījis savas saistības, kas tam noteiktas ar likumu vai tiesas (institūcijas) nolēmumu pirms izpildu dokumenta iesniegšanas izpildei, tam saskaņā ar Civilprocesa likuma 568. panta 1.1daļu sprieduma izpildes izdevumi, tai skaitā, amata atlīdzība nav jāsedz vispār. Virzot grozījumus Tiesu izpildītāju likuma 80. pantā, likumdevējs īpaši norādīja uz nepieciešamību paredzēt ar piedzenamā parāda apmēru un ieguldīto darbu samērīgus sprieduma izpildes izdevumus lietās par nelielu parādu piedziņu. Ar noteikumu projektu minētais ir īstenots, samazinot noteikumu Nr. 451 3. punktā noteiktās fiksētās amata atlīdzības takses un papildus ieviešot koeficientu par samaksu Civilprocesa likuma 555. pantā noteiktā paziņojumā norādītajā termiņā (piemēram, izpildu lietā par piedziņu 10 *euro* apmērā amata atlīdzības apmērs samazināsies vairāk kā četras reizes no 37,7 *euro* līdz 9,00 *euro*, ja parādnieks parādu samaksās paziņojumā par pienākumu izpildīt nolēmumu noteiktajā terminā, izpildu lietā par parāda piedziņu 75 *euro* apmērā amata atlīdzība samazināsies no 68,16 *euro* līdz 28,75 *euro*, izpildu lietā par parāda piedziņu 300 *euro* apmērā amata atlīdzība samazināsies no 130,37 *euro* līdz 70,00 *euro*). |
| 5. | Cita informācija | Nav. |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās zvērināti tiesu izpildītāji.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem  | Noteikumu projekts šo jomu neskar.Jaunu institūciju izveide vai esošu institūciju likvidācija vai reorganizācija nav nepieciešama.  |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Timpare 67036829

evija.timpare@tm.gov.lv

1. Pieejams: <http://tap.mk.gov.lv/lv/mk/tap/?pid=40423403&mode=mk&date=2017-11-07> [↑](#footnote-ref-1)